Virallinen lehti nro C 153 , 01/06/1999 s. 0055



A4-0050/99 Päätöslauselma työturvallisuuden, työhygienian ja työterveyshuollon neuvoa-antavan komitean kahdennestakymmenennestäensimmäisestä vuotuisesta toimintakertomuksesta - 1996 (KOM(97)0728 - C4-0189/98), kertomuksesta kaivosteollisuuden ja muun kaivannaistoiminnan turvallisuuden ja terveellisyyden pysyvän neuvottelukunnan toiminnasta - Toimintakausi 1996 (KOM(97)0729 - C4-0190/98) ja työturvallisuutta, työhygieniaa ja työterveyttä koskevan yhteisön ohjelman väliraportista (1996 - 2000) (KOM(98)0511 - C4-0041/99) Euroopan parlamentti, joka - ottaa huomioon Euroopan unionista tehdyn sopimuksen 118 artiklan, - ottaa huomioon työturvallisuuden, työhygienian ja työterveyshuollon neuvoa-antavan komitean kahdennenkymmenennenensimmäisen vuotuisen toimintakertomuksen - 1996 (KOM(97)0728 - C4-0189/98), - ottaa huomioon kertomuksen kaivosteollisuuden ja muun kaivannaistoiminnan turvallisuuden ja terveellisyyden pysyvän neuvottelukunnan toiminnasta - Toimintakausi 1996 (KOM(98)0729 - C4-0190/98), - ottaa huomioon työturvallisuutta, työhygieniaa ja työterveyttä koskevan yhteisön ohjelman väliraportin (1996 - 2000) (KOM(98)0511 - C4-0041/99), - ottaa huomioon 18. marraskuuta 1998 antamansa päätöslauselman komission tiedonannosta: sosiaalialan toimintaohjelma vuosiksi 1998 - 2000 ((Kyseisen istunnon pöytäkirja, osa II, kohta 12.)), - ottaa huomioon 23. toukokuuta 1996 antamansa päätöslauselman ehdotuksesta neuvoston päätökseksi ohjelmasta työterveyden ja työturvallisuuden parantamiseksi muilla kuin lainsäädännöllisillä toimenpiteillä ((EYVL C 166, 10.6.1996, s. 172.)), - ottaa huomioon työllisyys- ja sosiaaliasiain valiokunnan mietinnön, talous- ja raha-asioita sekä teollisuuspolitiikkaa käsittelevän valiokunnan, tutkimusta, teknologista kehittämistä ja energia-asioita käsittelevän valiokunnan ja naisten oikeuksien valiokunnan lausunnot (A4-0050/99), A. ottaa huomioon, että työterveyden ja -turvallisuuden edistäminen on yksi niistä yhteisön toiminnoista, joiden vaikutukset suorimmin koskettavat kansalaisten elämää, ja sillä on siksi suuri merkitys EU:n hyväksyttävyyden edistämisessä kansalaisten keskuudessa, B. korostaa, että työntekijöiden suojelu on erityisen tärkeää, koska työtapaturmien määrä on hälyttävän suuri ja ammattitaudit ovat yleisiä, C. ottaa huomioon, ettei ole kenenkään etujen mukaista käyttää huonoja työskentelyolosuhteita kilpailukeinona sisämarkkinoilla, koska niistä aiheutuu huomattavia taloudellisia menetyksiä niin yrityksille kuin kansantaloudelle, ja että yksilötasolla menetykset eivät ole edes rahalla mitattavissa, D. ottaa huomioon, että työelämä on voimakkaasti muuttumassa erityisesti uuden teknologian ja työn uudelleen organisoinnin myötä ja että tämä muutos aiheuttaa myös uudenlaisia ongelmia työterveydessä ja -turvallisuudessa, E. ottaa huomioon, että työelämässä olevan väestön keski-ikä kasvaa jatkuvasti ja että naisten osuus työmarkkinoilla on samoin jatkuvassa kasvussa, F. ottaa huomioon, että Amsterdamin sopimuksen voimaantulo merkitsee Euroopan parlamentin aseman vahvistumista sekä sosiaalisen vuoropuhelun tehostumista työterveys- ja -turvallisuustoiminnassa, G. ottaa lisäksi huomioon, että Euroopan unionin laajeneminen asettaa unionille vakavan haasteen: sen on pystyttävä yhtaikaisesti auttamaan hakijamaita saattamaan niiden työterveys ja -turvallisuus yhteisön tasolle ja pitämään yllä ja kehittämään työterveyden ja -turvallisuuden korkeaa tasoa nykyisissä jäsenvaltioissa; 1. Korostaa, että komiteoilla on merkittävä rooli asiantuntijaeliminä sekä kolmikantaperiaatteisen yhteistoiminnan edistäjinä ja että niille on sen tähden turvattava riittävät resurssit ja niiden asiantuntemusta on kyettävä hyödyntämään entistä laajemmin ja monipuolisemmin; 2. Pitää tärkeänä sitä, että neuvoa-antava komitea ja Euroopan parlamentin työllisyys- ja sosiaaliasiain valiokunta tehostavat keskinäistä yhteistyötään ja tietojen vaihtoa esimerkiksi pitämällä yhteisiä kokouksia; 3. On huolestunut siitä, että komiteoiden jäsenistä naisia on vain pieni osa, ja suosittaa nimittämiskäytännön muuttamista niin, että molemmat sukupuolet tulevat tasapuolisesti edustetuiksi; 4. Kehottaa komissiota valvomaan tiukasti lainsäädännön täytäntöönpanoa ja soveltamista ja esittää, että työmarkkinaosapuolet otetaan mukaan tähän; kehottaa lisäksi komissiota tarkastelemaan asianmukaisesti tällaisen lainsäädännön vaikutusta teollisuuteen; 5. Ehdottaa suunnitelmaa jäsenvaltioiden viranomaisten toiminnan yhdenmukaistamiseksi ja arvioimiseksi, kuten mm. johtavien työsuojelutarkastajien komitea SLIC on esittänyt, sekä suositusta työpaikan työntekijöiden pätevyyden kriteereistä ja koulutuksesta; 6. Vaatii komissiota yhdessä neuvoa-antavan komitean kanssa laatimaan toimintasuunnitelman ja ohjeet direktiivien soveltamiseksi; 7. Pyytää komissiota antamaan parlamentille enemmän tietoa työterveys- ja -turvallisuuslainsäädännön täytäntöönpanosta ja soveltamisesta; 8. Korostaa, että unionin «työterveys- ja -turvallisuuskolmikon» kaikki kolme osapuolta ovat tärkeitä, ja kehottaa sen tähden turvaamaan Bilbaon työturvallisuus- ja työterveysviraston aseman työsuojelutiedon lähteenä ja sen tehtävän parhaiden käytäntöjen levittämisessä erityisesti pieniin ja keskisuuriin yrityksiin sekä säilyttämään Dublinin elin- ja työolojen kehittämissäätiön tutkimusresurssit sekä huolehtimaan siitä, että komissiolla on riittävät voimavarat aktiivisen politiikan kehittämiseksi; 9. On pettynyt, että Safe-ohjelmaa ei hyväksytty alun perin esitetyssä muodossa, ja kehottaa komissiota tutkimaan mahdollisuutta hyväksyä ohjelma Amsterdamin sopimuksen yhteydessä tai ehdottamaan muutosta, jotta hyväksymiselle luotaisiin edellytykset, kun perustamissopimusta tarkistetaan seuraavan kerran; 10. Tukee komission toimia pk-yritysten tätä alaa koskevan tietoisuuden lisäämiseksi ja viranomaisten antaman ohjauksen tehostamiseksi; 11. Katsoo, että lainsäädännön yksinkertaistaminen ei saa johtaa normien alentamiseen eikä vaatimusten lieventämiseen; 12. Pyytää komissiota selvittämään, miten yhteistoimintaa kansalaisjärjestöjen kanssa voidaan kehittää ja käyttää paremmin hyväksi niiden tietotaitoa; 13. Vaatii komissiolta päättäväisiä toimia a) asbestityön nykyisten direktiivien mukaisten parhaiden käytäntöjen edistämiseksi ja kaikenlaisen asbestin kaupanpitämisen, tuotannon ja käytön kieltämisen vaatimiseksi pikaisesti b) syöpädirektiivin laajentamiseksi asteittain koskemaan kansainvälisen syöväntutkimuslaitoksen (IARC) syöpävaarallisiksi luokittelemia aineita c) fysikaalisia tekijöitä ja rakennustelineitä sekä liikennealan vähimmäisvaatimuksia koskevien direktiivien edistämiseksi d) esityksen laatimiseksi ulkona työskentelevien suojelemiseksi ihosyöpää aiheuttavilta tekijöiltä; 14. Kehottaa ratifioimaan pikaisesti ILO:n yleissopimuksen 176 sekä siihen liittyvän suosituksen nro 183; 15. Tukee komission suunnitelmia auttaa hakijamaita lainsäädännön ja valvontajärjestelmien kehittämiseksi sekä kehottaa turvaamaan tätä varten erilliset resurssit; 16. Ilmaisee huolensa siitä, saako yhteisön säännöstön omaksuminen turvallisuuden, hygienian ja terveyden alalla laajennusprosessin kuluessa hakijamaissa osakseen riittävää huomiota, ja vaatii, että neuvoa-antavaan komiteaan asetetaan uusi työryhmä, joka keskittyy tähän ongelmaan; 17. Katsoo, että siksi on luotava mekanismeja, joiden avulla neuvoa-antava komitea voi vahvistaa rakennettaan ja toimintaansa unionin laajentumista silmälläpitäen, jotta jäsenyyttä hakeneet maat voivat sopeutua yhteisön työterveys- ja -turvallisuusnormeihin; 18. Katsoo, että työ on sopeutettava ihmisten kykyihin ja tarpeisiin eikä päinvastoin, ja huomauttaa, että työntekijät voidaan pitää työelämässä eläkeikään saakka, kun estetään työn vaatimusten ja työntekijöiden toimintakyvyn välisen epäsuhdan syntyminen; katsoo myös, että uutta tekniikkaa olisi käytettävä näiden päämäärien saavuttamiseksi; 19. On komission kanssa yhtä mieltä siitä, että työympäristöjä olisi kehitettävä myös vammaisten ja ikääntyvien erityistarpeet huomioonottaviksi; katsoo, että olisi kiinnitettävä erityistä huomiota työssäkäyvän väestönosan sellaisiin ryhmittymiin, joiden aktiivinen työura jää lyhytaikaiseksi, ja katsottava, ettei heitä aseteta epäedulliseen asemaan; 20. Esittää, että Suomessa kehitetyt menetelmät työkykyä ylläpitävässä toiminnassa otetaan niiden «hyvien käytäntöjen» joukkoon, joita tehdään jäsenvaltioissa tunnetuiksi; 21. Kehottaa komissiota selvittämään niitä uusia ongelma-alueita, joita nykyinen lainsäädäntö ei kata, ts. stressi, työuupumus, asiakkaiden taholta tuleva väkivalta ja sen uhka sekä työpaikkakiusaaminen; 22. Huomauttaa, että tuki- ja liikuntaelinten sairaudet ja psykososiaaliset tekijät ovat nykyään suurimpia työntekijöiden terveysuhkia; 23. Kiinnittää huomiota ongelmiin, jotka johtuvat mm. autonomian puutteesta työssä, yksitoikkoisesta toistotyöstä ja kapea-alaisista työnsisällöistä, jotka ovat tyypillisiä piirteitä erityisesti naisten töissä; kehottaa kiinnittämään huomiota ergonomiaan, joka on tärkeää työpaikkojen työterveys- ja -turvallisuusolojen parantamiseksi; 24. Ehdottaa, että tilastoja kehitetään niin, että niiden avulla voidaan paremmin tunnistaa naisten erityisongelmat, tämän kuitenkaan johtamatta naisten syrjintään työmarkkinoilla; 25. Kiinnittää huomiota nykyisin pääosin lainsäädännön antaman suojan ulkopuolella olevien ryhmien, kuten kotona työtä tekevien ja itsensä työllistävien, työterveyteen ja -turvallisuuteen; 26. Muistuttaa siitä, että tietyn tyyppiset epätyypilliset työsuhteet ja aliurakoinnin lisääntyminen ovat johtaneet työtapaturmien lisääntymiseen; kehottaa komissiota korostamaan jäsenvaltioille, että direktiivejä on noudatettava myös näissä tapauksissa, sekä valvomaan tätä tiukasti; 27. Pitää suositeltavana turvallisuusjohtamisen periaatetta, jonka mukaan työympäristöjen riskien hallinta sekä työntekijöiden turvallisuuden ja hyvinvoinnin kehittäminen nähdään osana työpaikkojen normaalia toimintaa, ja katsoo, että tämä olisi tehtävä johdon ja henkilöstön yhteistyönä; 28. On sitä mieltä, että työterveyden ja työturvallisuuden tutkimukselle on osoitettava oma budjettikohtansa EU:n tutkimusohjelmaan; 29. On sitä mieltä, että tiukat työturvallisuus- ja työterveysnormit ovat keskeisiä saavutuksia, joista ei tule tinkiä tavaroiden vapaan liikkuvuuden helpottamisen nimissä; 30. Korostaa, että työterveys ja työturvallisuus on sisällytettävä keskeisenä seikkana EU:n tekemiin kansainvälisiin sopimuksiin; 31. Katsoo, että on riittämätöntä lähestyä direktiiviin perustuvan lainsäädännön täytäntöönpanoa pelkästään legalistisesti ja että EU:n oikeudellis-muodollisten menettelytapojen ja kollektiivisesti neuvoteltujen rakenteiden soveltamista ja vaikutusta olisi tutkittava riittävästi; 32. Pyytää, että kaivosteollisuuden ja muun kaivannaistoiminnan turvallisuuden ja terveellisyyden pysyvälle neuvottelukunnalle myönnetään tarvittavat varat, mikä on ainoa keino taata sen toiminnan riippumattomuus ja tehokkuus; 33. Kehottaa puhemiestään välittämään tämän päätöslauselman neuvostolle, komissiolle, talous- ja sosiaalikomitealle, Euroopan työmarkkinaosapuolille, Euroopan sosiaalialan kansalaisjärjestöjen foorumille sekä jäsenvaltioiden hallituksille ja parlamenteille.